pythainlp/thaigov-v2-corpus-22032023 huggingface dataset:
วันจันทร์ที่ 1 พฤศจิกายน 2564
รมว.แรงงาน สั่งเร่งตรวจความปลอดภัยกลุ่มเสี่ยงทั่วประเทศ เตือนนายจ้างระวัง ป้องกัน หวังลดอุบัติเหตุหรืออุบัติภัยในงานซ่อมบำรุง
รมว.แรงงาน ห่วงการเกิดอุบัติเหตุหรืออุบัติภัยในงานซ่อมบำรุงประจำปี เตือนนายจ้างระวังดูแลให้ปฏิบัติตามขั้นตอนและกฎระเบียบที่กฎหมายกำหนด สั่งพนักงานตรวจความปลอดภัยทั่วประเทศเร่งรัดการตรวจกำกับสถานประกอบกิจการกลุ่มเสี่ยง
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ในช่วงเวลาสิ้นปีสถานประกอบกิจการจะมีการหยุดไลน์การผลิตเพื่อทำความสะอาดหรือซ่อมบำรุงเครื่องจักร อุปกรณ์ไฟฟ้า อุปกรณ์ของระบบท่อและถังบรรจุสารเคมี ระบบบำบัดน้ำเสีย รวมทั้งอาคารสถานที่ ซึ่งการทำความสะอาดหรือซ่อมบำรุงอาจทำโดยลูกจ้างของบริษัทหรืออาจจ้างบุคคลภายนอกเข้ามาดำเนินการ โดยที่ผ่านมามักปรากฏเป็นข่าวการเกิดอุบัติเหตุหรืออุบัติภัยขณะทำการซ่อมบำรุงขึ้นบ่อยครั้ง เช่น เกิดระเบิด เพลิงไหม้ สารเคมีรั่วไหล ไฟฟ้าช็อต ตกจากที่สูงรวมทั้งเสียชีวิตจากที่อับอากาศ ซึ่งการเกิดอุบัติเหตุหรืออุบัติภัยแต่ละครั้งสร้างความสูญเสียทั้งร่างกาย ชีวิต และทรัพย์สินของลูกจ้างและนายจ้างพลเอก ประวิตร วงษ์สุวรรณรองนายกรัฐมนตรีซึ่งกำกับดูแลกระทรวงแรงงาน ได้ให้ความห่วงใยเรื่องความปลอดภัยในการทำงานต่อนายจ้างและลูกจ้าง กำชับให้ดูแลป้องกันมิให้เกิดอุบัติเหตุขึ้นได้ กระทรวงแรงงานจึงสั่งการให้กรมสวัสดิการและคุ้มครองแรงงานเร่งรัดการตรวจกำกับให้สถานประกอบกิจการปฏิบัติตามกฎกระทรวงที่ออกตามมาตรา 8 แห่งพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 ในส่วนที่เกี่ยวข้องกับความปลอดภัยในการทำงานเกี่ยวกับเครื่องจักร ไฟฟ้า สารเคมีอันตราย ที่อับอากาศ และการทำงานในที่สูง และขอความร่วมมือนายจ้างให้กำกับดูแลการปฏิบัติงานของลูกจ้างและผู้รับเหมาให้ปฏิบัติตามขั้นตอนและกฎระเบียบที่กำหนดไว้ในข้อบังคับและคู่มือว่าด้วยความปลอดภัยในการทำงานอย่างเคร่งครัด เพื่อป้องกันความสูญเสียที่จะเกิดจากอุบัติเหตุหรืออุบัติภัยจากการทำงาน
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)กล่าวเพิ่มเติมว่า กสร. ขานรับข้อสั่งการของท่านรมว. สุชาติ ที่ให้ความสำคัญเกี่ยวกับการป้องกันอุบัติเหตุหรืออุบัติภัยจากการทำงานซ่อมบำรุงประจำปีของสถานประกอบกิจการ กรมจึงได้สั่งการให้พนักงานตรวจความปลอดภัยของหน่วยปฏิบัติทั่วประเทศเร่งรัดการตรวจกำกับสถานประกอบกิจการกลุ่มเสี่ยงที่อาจเกิดอุบัติเหตุหรืออุบัติภัย รวมทั้งสถานประกอบกิจการที่จะมีการซ่อมบำรุงประจำปีซึ่งสภาพการทำงานมีความเสี่ยงต่อการเกิดอุบัติเหตุหรืออุบัติภัยมากกว่าการทำงานปกติ เนื่องจากผู้ปฏิบัติงานต้องทำงานใกล้ชิดหรือสัมผัสกับแหล่งอันตรายซึ่งอาจอยู่ในสภาพที่ชำรุดหรือขาดการบำรุงรักษา เช่น เครื่องจักร อุปกรณ์ไฟฟ้า ถังเก็บสารเคมี ที่อับอากาศ เป็นต้นถ้าไม่มีมาตรการป้องกันที่ดีพอก็จะนำไปสู่การเกิดอุบัติเหตุหรืออุบัติภัยร้ายแรงได้ ดังนั้นก่อนการปฏิบัติงานซ่อมบำรุงนายจ้างจะต้องจัดทำแผนการปฏิบัติงาน วิเคราะห์งานและประเมินความเสี่ยง กำหนดมาตรการและขั้นตอนการปฏิบัติงานที่ปลอดภัย แจ้งให้ลูกจ้างทราบถึงอันตรายที่อาจจะเกิดขึ้นจากการทำงานและแจกคู่มือปฏิบัติงาน มีระบบการขออนุญาตการทำงาน (Permit to work system) พร้อมมอบหมายให้หัวหน้างานกำกับดูแลการปฏิบัติงานอย่างใกล้ชิดตลอดเวลาการทำงาน ทั้งนี้เพื่อความปลอดภัยต่อชีวิตและทรัพย์สินของลูกจ้าง นายจ้าง รวมทั้งผู้รับเหมา หากมีข้อสงสัยเพิ่มเติม สามารถสอบถามรายละเอียดได้ที่กลุ่มงานยุทธศาสตร์ความปลอดภัยในการทำงาน กองความปลอดภัยแรงงาน0 2448 9128-39 ต่อ 603-610
วันพุธที่ 3 สิงหาคม 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 27 กรกฎาคม – 2 สิงหาคม 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 27 กรกฎาคม – 2 สิงหาคม 2565 พบการกระทำผิด จำนวน 241 คดี คิดเป็นเงินค่าปรับ 7.00 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมากรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 27 กรกฎาคม – 2 สิงหาคม 2565) พบว่ามีการกระทำผิด จำนวน 241 คดี คิดเป็นเงินค่าปรับ 7.00 ล้านบาท โดยแยกเป็น สุรา จำนวน 131 คดี ค่าปรับ 2.20 ล้านบาท ยาสูบ จำนวน 78 คดี ค่าปรับ 3.57 ล้านบาท ไพ่ จำนวน 1 คดี ค่าปรับ 0.01 ล้านบาท น้ำมันและผลิตภัณฑ์น้ำมัน จำนวน 7 คดี ค่าปรับ 0.11 ล้านบาท รถจักรยานยนต์ จำนวน 16 คดี ค่าปรับ 0.43 ล้านบาท และสินค้าอื่น ๆ จำนวน 8 คดี ค่าปรับ 0.68 ล้านบาท โดยมีของกลางแยกเป็นสุรา จำนวน 3,054.450 ลิตร ยาสูบ จำนวน 8,868 ซอง ไพ่ จำนวน 60 สำรับ น้ำมันและผลิตภัณฑ์น้ำมัน จำนวน 3,750.000 ลิตร รถจักรยานยนต์ จำนวน 18 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม 2564 – 2 สิงหาคม 2565 พบว่า มีการกระทำผิด จำนวน 22,937 คดี คิดเป็นเงินค่าปรับ 417.51 ล้านบาท โดยแยกเป็น สุรา จำนวน 12,453 คดี ค่าปรับ 109.17 ล้านบาท ยาสูบ จำนวน 7,829 คดี ค่าปรับ 211.43 ล้านบาท ไพ่ จำนวน 338 คดี ค่าปรับ 3.27 ล้านบาท น้ำมันและผลิตภัณฑ์น้ำมัน จำนวน 719 คดี ค่าปรับ 26.29 ล้านบาท น้ำหอม จำนวน 101 คดี ค่าปรับ 9.74 ล้านบาท รถจักรยานยนต์ จำนวน 945 คดี ค่าปรับ จำนวน 22.20 ล้านบาท และสินค้าอื่น ๆ จำนวน 552 คดี ค่าปรับ 35.41 ล้านบาท โดยมีของกลางแยกเป็นน้ำสุรา จำนวน 191,291.715 ลิตร ยาสูบ จำนวน 3,238,137 ซอง ไพ่ จำนวน 20,073 สำรับ น้ำมันและผลิตภัณฑ์น้ำมัน จำนวน 903,114.000 ลิตร น้ำหอม จำนวน 288,427 ขวด รถจักรยานยนต์ จำนวน 1,154 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศหรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
https://webdev.excise.go.th/act2560/suppress-news/42-2565/849-2565-27-2-2565-34
วันอังคารที่ 15 มีนาคม 2565
รมต.อนุชา ย้ำหน่วยงานรัฐต้องเปิดเผยข้อมูลให้ประชาชนเข้าถึงสะดวกรวดเร็วผ่านระบบดิจิทัล เพิ่มความสะดวก รวดเร็ว เข้าถึงง่ายในการบริการข้อมูลสู่ประชาชน
รมต.อนุชา ย้ำหน่วยงานรัฐต้องเปิดเผยข้อมูลให้ประชาชนเข้าถึงสะดวกรวดเร็วผ่านระบบดิจิทัล เพิ่มความสะดวก รวดเร็ว เข้าถึงง่ายในการบริการข้อมูลสู่ประชาชน
วันนี้ (15 มีนาคม 2565) เวลา 14.30 น. ณ ห้องประชุม 109 อาคารสำนักงานปลัดสำนักนายกรัฐมนตรี ทำเนียบรัฐบาล นายอนุชา นาคาศัย รัฐมนตรีประจำสำนักนายกรัฐมนตรี เป็นประธานในพิธีมอบโล่ประกาศเกียรติคุณศูนย์ข้อมูลข่าวสารของราชการโดดเด่น ประจำปี 2563 – 2564 และกล่าวปาฐกถาพิเศษ เรื่อง “โลกยุคดิจิทัลเชื่อมโยงข้อมูลข่าวสารสาธารณะ” พร้อมมอบโล่ประกาศเกียรติคุณให้กับหน่วยงานที่มีศูนย์ข้อมูลข่าวสารของราชการโดดเด่น ประจำปี 2563 – 2564 จำนวน 34 หน่วยงาน โดยมี นายชนะศักดิ์ อัตถาวงศ์ ที่ปรึกษารัฐมนตรีประจำสำนักนายกรัฐมนตรี นายธีรภัทร ประยูรสิทธิ ปลัดสำนักนายกรัฐมนตรี และคณะผู้บริหารหน่วยงานที่ได้รับโล่เข้าร่วม
รัฐมนตรีประจำสำนักนายกรัฐมนตรี กล่าวว่า รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี ให้ความสำคัญกับการเปิดเผยข้อมูลข่าวสารที่เป็นประโยชน์สู่ประชาชน โดยได้เน้นย้ำให้หน่วยงานของรัฐทุกแห่งได้รับทราบนโยบายของรัฐบาลด้านข้อมูลข่าวสารของราชการ และตระหนักถึงความสำคัญของกฎหมายว่าด้วยข้อมูลข่าวสารของราชการที่รองรับสิทธิได้รู้ข้อมูลข่าวสารของประชาชน เพื่อการมีส่วนร่วมในการบริหารงานภาครัฐให้บรรลุเป้าหมายตามรัฐธรรมนูญ ยุทธศาสตร์ชาติ แผนพัฒนาเศรษฐกิจและสังคมแห่งชาติ และแผนปฏิรูปประเทศ โดยต้องยึดมั่นในหลักธรรมาภิบาล ถือปฏิบัติตามกฎหมายว่าด้วยข้อมูลข่าวสารของราชการเพื่ออำนวยความสะดวกแก่ประชาชน ให้บริการข้อมูลข่าวสารแก่ประชาชนอย่างถูกต้อง ตรงไปตรงมา นำเทคโนโลยีสารสนเทศหรือสื่ออิเล็กทรอนิกส์มาใช้ในการให้บริการข้อมูลข่าวสารอย่างทั่วถึง สะดวกรวดเร็ว ทำให้ประชาชนสามารถนำข้อมูลหรือข่าวสารสาธารณะไปใช้ให้เกิดประโยชน์ต่อไปได้
รัฐมนตรีประจำสำนักนายกรัฐมนตรี เน้นย้ำว่า หน่วยงานของรัฐทุกแห่งจะต้องเปิดเผยข้อมูลข่าวสารของราชการให้ประชาชนเข้าถึงได้โดยสะดวกรวดเร็วมากขึ้นผ่านระบบดิจิทัล เช่น อินเทอร์เน็ต (E-mail, Website) โซเชียลมีเดีย (Social Network) แอพลิเคชันและ Big data และให้มีการจัดแสดงข้อมูลข่าวสารสาธารณะในศูนย์ข้อมูลข่าวสารของราชการทางเว็บไซต์หรือในรูปแบบดิจิทัลให้ครบถ้วนทุกหน่วยงาน เพื่อเป็นการอำนวยความสะดวกแก่ประชาชนมากยิ่งขึ้น
สำหรับพิธีมอบโล่ประกาศเกียรติคุณศูนย์ข้อมูลข่าวสารของราชการโดดเด่น ประจำปี 2563-2564 มีหน่วยงานที่ได้รับโล่ฯ จำนวน 34 หน่วยงาน ซึ่งเป็นหน่วยงานที่มีการดำเนินงานศูนย์ข้อมูลข่าวสารของราชการอย่างโดดเด่น รองรับสิทธิการได้รู้ตามรัฐธรรมนูญของประชาชนในการเข้าถึงข้อมูลข่าวสารของราชการ เพื่อตรวจสอบการใช้อำนาจรัฐ และการมีส่วนร่วมในการดำเนินงานของหน่วยงานของรัฐได้อย่างมีประสิทธิภาพ ตามวัตถุประสงค์เพื่อให้หน่วยงานภาครัฐได้รับทราบนโยบายของรัฐในการเข้าถึงข้อมูลข่าวสารของราชการ รวมทั้งเสริมสร้างความรู้ ความเข้าใจ และตระหนักถึงความสำคัญของกฎหมายว่าด้วยข้อมูลข่าวสารของราชการมากยิ่งขึ้น อีกทั้งเป็นการเชิดชูเกียรติแก่หน่วยงานที่มีการดำเนินงานศูนย์ข้อมูลข่าวสารของราชการอย่างโดดเด่น เพื่อรองรับสิทธิการได้รู้ตามรัฐธรรมนูญของประชาชนในการเข้าถึงข้อมูลข่าวสารของราชการเพื่อตรวจสอบการใช้อำนาจรัฐ และการมีส่วนร่วมในการดำเนินงานของหน่วยงานของรัฐได้อย่างมีประสิทธิภาพ
--------------------------------------
วันอังคารที่ 15 มีนาคม 2565
โฆษกฯ เผย นายกรัฐมนตรี ติดตามสถานการณ์การโควิด-19 อย่างใกล้ชิด พอใจ การบริการแบบ “เจอ แจก จบ” ได้ผลดี ประชาชนเข้าถึงการรักษาครอบคลุมมากขึ้น
โฆษกฯ เผย นายกรัฐมนตรี ติดตามสถานการณ์การโควิด-19 อย่างใกล้ชิด พอใจ การบริการแบบ “เจอ แจก จบ” ได้ผลดี ประชาชนเข้าถึงการรักษาครอบคลุมมากขึ้น
วันที่ 15 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์การแพร่ระบาดของโควิด-19 อย่างใกล้ชิด ซึ่งในขณะนี้สถานการณ์การแพร่ระบาดอยู่ในช่วงของการปรับเข้าสู่โรคประจำถิ่น หรือยุติการระบาดใหญ่ (Post Pandemic) เนื่องจากปัจจุบันเชื้อมีความรุนแรงลดลง ผู้ป่วยหนักหรือเสียชีวิตมีสัดส่วนที่ลดลง และมีการฉีดวัคซีนครอบคลุมเป็นจำนวนมากกว่า 125 ล้านเข็ม รวมถึงระบบรักษาพยาบาลของไทย มีสมรรถนะที่ดีและเตรียมพร้อมในการรองรับสถานการณ์ เพื่อเพิ่มความเชื่อมมั่นให้กับประชาชน นายกรัฐมนตรียังรับรายงานการเพิ่มระบบการดูแลแบบผู้ป่วยนอกและแยกกักตัว หรือ “เจอ แจก จบ” เพื่อเป็นอีกหนึ่งทางเลือกในการเข้าสู่ระบบการรักษาสำหรับผู้ติดเชื้อที่ไม่มีอาการหรือมีอาการเล็กน้อย ซึ่งจากการดำเนินงานตั้งแต่วันที่ 1 มีนาคม ที่ผ่านมาได้ผลดีเป็นที่น่าพอใจ ช่วยให้ประชาชนได้รับความสะดวก ได้เข้าถึงบริการครอบคลุมมากขึ้น โดยประชาชนที่มีผลตรวจ ATK ด้วยตนเองเป็นบวก สามารถเข้าไปรับบริการคลินิกโรคทางเดินหายใจของโรงพยาบาลที่มีสิทธิการรักษาอยู่ได้ และจะมีเจ้าหน้าที่คอยติดตามประเมินอาการในช่วง 48 ชั่วโมงแรก หากมีอาการรุนแรงขึ้นก็อาจมีการพิจารณาให้เข้าระบบการรักษาในโรงพยาบาลได้
นายธนกร กล่าวเพิ่มเติมว่า ขอคนไทยอย่าเพิ่งกังวล การแพร่ระบาดของโควิด-19 สายพันธุ์โอมิครอนที่แยกย่อยเป็นหลายๆ สายพันธุ์ย่อยนั้น ถึงแม้ว่าจะทำให้มีการติดเชื้อเพิ่มสูงขึ้น แต่ยังไม่พบสัญญาณเรื่องของความสามารถในการแพร่เชื้อ ดังนั้น การฉีดวัคซีนจึงยังเป็นวิธีการป้องกันที่สำคัญ เพื่อลดการติดเชื้อและลดอัตราความรุนแรงของโรค ขอให้ประชาชนติดตามข้อมูลข่าวสารเกี่ยวกับโควิด-19 จากการแถลงข่าวของศูนย์บริหารสถานการณ์โควิด-19 และกระทรวงสาธารณสุข เพื่อได้รับข้อมูลและข้อเท็จจริงที่ถูกต้อง ชัดเจน เพื่อป้องกันความสับสนและตื่นตระหนก
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 19,742 ราย จำแนกเป็น ผู้ป่วยจากในประเทศ 19,690 ราย และผู้ป่วยมาจากต่างประเทศ 52 ราย ผู้เสียชีวิตเพิ่มขึ้น 70 ราย ผู้ที่กำลังรักษาตัว 221,436 ราย และมียอดผู้ที่หายป่วยกลับบ้านแล้ว 24,125 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 1,003,262 ราย จำนวนผู้ที่หายป่วยสะสมจำนวน 812,919 ราย ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 13 มี.ค. 2565 รวม 126,176,878 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 54,419,126 โดส ผู้ได้รับวัคซีนเข็มที่ 2 สะสม 49,977,239 โดส ผู้ได้รับวัคซีนเข็มที่ 3 สะสม 19,907,958 โดส และผู้ได้รับวัคซีนเข็มที่ 4 สะสม 1,872,555 โดส
-----------------------------
วันศุกร์ที่ 19 สิงหาคม 2565
เปิดให้ประชาชนลงทะเบียนร่วมโครงการคนละครึ่ง เฟส 5
วันศุกร์ที่ 19 สิงหาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลกระตุ้นการใช้จ่ายภายในประเทศ เปิดลงทะเบียนโครงการคนละครึ่ง เฟส 5
สำหรับประชาชนที่ไม่เคยใช้สิทธิโครงการคนละครึ่ง เฟส 4 มาก่อน ลงทะเบียนได้ตั้งแต่วันนี้(19ส.ค.65)
เป็นต้นไป ผ่านทางเว็บไซต์ www.คนละครึ่ง.com ระหว่างเวลา 6.00 – 22.00 น. ของทุกวันจนกว่าจะเต็ม
26.5 ล้านสิทธิ ส่วนผู้ที่เคยใช้สิทธิโครงการคนละครึ่ง เฟส 4 ให้กดยืนยันรับสิทธิ ในแอปพลิเคชันเป๋าตัง
เริ่มใช้จ่ายได้ตั้งแต่วันที่ 1 ก.ย. – 31 ต.ค.2565 โดยจะต้องใช้จ่ายครั้งแรกภายในวันที่ 14 ก.ย. ทั้งนี้
ผู้เข้าร่วมโครงการสามารถใช้จ่ายได้วันละไม่เกิน 150 บาท ในลักษณะร่วมจ่ายร้อยละ 50 สูงสุด 800
บาทตลอดระยะเวลาโครงการ เพื่อบรรเทาภาระค่าใช้จ่ายประชาชน เพิ่มสภาพคล่องร้านค้ารายย่อย
ฟื้นฟูเศรษฐกิจภายในประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 2 พฤษภาคม 2565
ธอส. ประเดิมความสำเร็จการจัดงานมหกรรมที่อยู่อาศัยออนไลน์ครั้งแรก ด้วยยอดผู้เข้าร่วมงานสูงกว่า 39,500 ราย พร้อมก้าวสู่ Digital Bank
ธอส. เผยความสำเร็จของการจัดงาน GHB VARIETY HOME VIRTUAL FAIR : มหกรรมที่อยู่อาศัยออนไลน์จาก ธอส. ซึ่งจัดขึ้นเป็นครั้งแรก โดยตลอดทั้ง 7 วัน มีลูกค้าประชาชนเข้าร่วมงานทางเว็บไซต์ virtualfair.ghbank.co.th ได้ถึง 39,500 ราย
ธนาคารอาคารสงเคราะห์ (ธอส.) เผยความสำเร็จของการจัดงาน GHB VARIETY HOME VIRTUAL FAIR : มหกรรมที่อยู่อาศัยออนไลน์จาก ธอส. ซึ่งจัดขึ้นเป็นครั้งแรก โดยตลอดทั้ง 7 วัน มีลูกค้าประชาชนเข้าร่วมงานทางเว็บไซต์ virtualfair.ghbank.co.th ได้ถึง 39,500 ราย และมีผู้เข้าชมกิจกรรม LIVE EVENT ใน Facebook ธนาคารอาคารสงเคราะห์ รวมกว่า 17,000 View ขณะที่สินเชื่อบ้านอัตราดอกเบี้ยพิเศษมียอดจองสิทธิ์สินเชื่อรวมมากกว่า 3,365 ล้านบาท สะท้อนความพร้อมการก้าวสู่การเป็น Digital Bank
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) กล่าวว่า ตามที่ธนาคารได้จัดงาน GHB VARIETY HOME VIRTUAL FAIR : มหกรรมที่อยู่อาศัยออนไลน์จาก ธอส. ไม่ว่าอยู่ที่ไหนก็ซื้อบ้านได้ทางเว็บไซต์ virtualfair.ghbank.co.th ระหว่างวันที่ 25 เมษายน – 1 พฤษภาคม 2565 ซึ่งธนาคารได้จัดขึ้นเป็นครั้งแรกเพื่อรองรับความต้องการของลูกค้าประชาชนในยุค New Normal ให้สามารถเข้าถึงบริการต่าง ๆ ของ ธอส. ได้ทุกที่ทุกเวลาผ่านช่องทางออนไลน์ สะดวก รวดเร็ว โดยไม่ต้องเดินทางมาที่สาขา และก้าวไปสู่การเป็น Digital Bank ในปี 2565 ซึ่งการจัดงานตลอด 7 วันที่ผ่านมา GHB VARIETY HOME VIRTUAL FAIR ได้รับการตอบรับเป็นอย่างดีจากลูกค้าประชาชน โดยมีผลการจัดงานที่น่าสนใจ ดังนี้
1.จำนวนผู้เข้าชมงานทางเว็บไซต์ virtualfair.ghbank.co.th : 39,500 ราย
2.จำนวนผู้เข้าชมกิจกรรม LIVE EVENT ทาง Facebook ธนาคารอาคารสงเคราะห์ : 17,000 View
3.สินเชื่อบ้านอัตราดอกเบี้ยพิเศษปีที่ 1 เท่ากับ 2.22% ต่อปี : ยอดจองสิทธิ์ 3,000 ล้านบาท
4.สินเชื่อบ้านนาทีทอง Golden Minute อัตราดอกเบี้ยปีที่ 1 เท่ากับ 1.60% ต่อปี : ยอดจองสิทธิ์ 365 ล้านบาท ซึ่งเปิดให้จอง 4 รอบ โดยรอบที่จองเต็มกรอบวงเงิน 100 ล้านบาทเร็วที่สุด ใช้เวลาเพียง 6 นาที
5.บ้านมือสอง ธอส. ทั่วประเทศ : ยอดจองซื้อ 34 รายการ ราคาขาย 51 ล้านบาท
6.สลากออมทรัพย์ ธอส. : ยอดจองซื้อ 38.4 ล้านบาท
ทั้งนี้ ลูกค้าที่จองสิทธิ์สินเชื่อบ้านอัตราดอกเบี้ยปีที่ 1 เท่ากับ 2.22% ต่อปี (กรอบวงเงินรวม 1,500 ล้านบาท) และสินเชื่อบ้านนาทีทอง Golden Minute อัตราดอกเบี้ยปีที่ 1 เท่ากับ 1.60% ต่อปี (กรอบวงเงินรวม 500 ล้านบาท) สามารถยื่นกู้ อนุมัติ และทำนิติกรรมภายในวันที่ 30 มิถุนายน 2565 หรือจนกว่าจะเต็มกรอบวงเงินโครงการ และจากความสำเร็จของการจัดงานในครั้งนี้ทำให้ธนาคารได้กำหนดให้มีการจัดงาน “GHB VARIETY HOME VIRTUAL FAIR : มหกรรมที่อยู่อาศัยออนไลน์” ขึ้นอีกครั้งในเดือนกันยายน 2565 เพื่อขอบคุณลูกค้าประชาชนในโอกาสฉลองครบรอบสถาปนา ธอส. ปีที่ 69 สอบถามรายละเอียดเพิ่มเติมได้ที่ ธอส.ทุกสาขาทั่วประเทศ หรือ ที่ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข้อมูลข่าวสารของธนาคารได้ที่ Mobile Application : GHB ALL และ www.ghbank.co.th
วันจันทร์ที่ 11 กรกฎาคม 2565
วธ. นำเทียนพรรษาไปถวายพระอารามหลวง 10 วัด พร้อมเชิญชวนชาวพุทธรักษาศีล ลด ละ เลิกอบายมุข และจัดทำ Web Application วันสำคัญทางพระพุทธศาสนา ให้ประชาชนร่วมกิจกรรมธรรมะ Online
วธ. นำเทียนพรรษาไปถวายพระอารามหลวง 10 วัด พร้อมเชิญชวนชาวพุทธรักษาศีล ลด ละ เลิกอบายมุข และจัดทำ Web Application วันสำคัญทางพระพุทธศาสนา ให้ประชาชนร่วมกิจกรรมธรรมะ Online ได้ตลอดพรรษา
วธ. นำเทียนพรรษาไปถวายพระอารามหลวง 10 วัด พร้อมเชิญชวนชาวพุทธรักษาศีล ลด ละ เลิกอบายมุข และจัดทำ Web Application วันสำคัญทางพระพุทธศาสนา ให้ประชาชนร่วมกิจกรรมธรรมะ Online ได้ตลอดพรรษา
วันจันทร์ที่ 11 กรกฎาคม 2565 เวลา 07.00 น. พระพรหมวัชรเมธี เจ้าอาวาสวัดอรุณราชวราราม เป็นประธานฝ่ายสงฆ์ นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานฝ่ายฆราวาส ในพิธีเจริญพระพุทธมนต์ ตักบาตร และนำเทียนพรรษาไปถวายพระอาราม เนื่องในเทศกาลวันอาสาฬหบูชาและเข้าพรรษา พุทธศักราช 2565 ณ อาคารวัฒนธรรมวิศิษฏ์ กระทรวงวัฒนธรรม เขตห้วยขวาง กรุงเทพมหานคร
นายอิทธิพล กล่าวว่า กระทรวงวัฒนธรรม (วธ.) โดยกรมการศาสนา (ศน.) ร่วมกับ ภาคคณะสงฆ์ หน่วยงานภาครัฐ องค์กรเครือข่ายทางศาสนา ภาคเอกชน และสถานศึกษา จัดกิจกรรมส่งเสริมพระพุทธศาสนา เนื่องในเทศกาลวันอาสาฬหบูชาและเข้าพรรษา พุทธศักราช ๒๕๖5 ระหว่างวันที่ 8 - 14 กรกฎาคม 2565 ทั้งในส่วนกลางและส่วนภูมิภาค เพื่อส่งเสริมให้พุทธศาสนิกชนได้น้อมระลึกถึงคุณของพระรัตนตรัย และได้เข้าวัดปฏิบัติธรรม บำเพ็ญศาสนกิจ รักษาศีล ลด ละ เลิกอบายมุข สืบทอดพระพุทธศาสนา ด้วยการมีส่วนร่วมกิจกรรมส่งเสริมคุณธรรมจริยธรรมในมิติศาสนา
ส่วนกลาง ร่วมกับคณะสงฆ์กรุงเทพมหานคร หน่วยงานภาครัฐ ภาคเอกชน องค์กรเครือข่ายทางศาสนาและสถานศึกษา จัดพิธีเจริญพระพุทธมนต์ ตักบาตร และนำเทียนพรรษาไปถวายพระอาราม จำนวน ๑๐ วัด ประกอบด้วย 1. วัดพระเชตุพนวิมลมังคลาราม เขตพระนคร 2. วัดไตรมิตรวิทยาราม เขตสัมพันธวงศ์ 3. วัดปทุมวนาราม เขตปทุมวัน 4. วัดมหาธาตุยุวราชรังสฤษฎิ์ เขตพระนคร 5. วัดพระราม ๙ กาญจนาภิเษก เขตห้วยขวาง 6. วัดประยุรวงศาวาส เขตธนบุรี 7. วัดบวรนิเวศวิหาร เขตพระนคร 8. วัดหงส์รัตนาราม เขตบางกอกใหญ่ 9. วัดสุทัศนเทพวราราม เขตพระนคร 10. วัดสระเกศ เขตป้อมปราบศัตรูพ่าย
ส่วนภูมิภาค ร่วมกับสำนักงานวัฒนธรรมจังหวัด 76 จังหวัด ภาคคณะสงฆ์ เครือข่าย จัดกิจกรรมตามบริบทของแต่ละพื้นที่ สืบสานเทศกาลและประเพณี อาทิ หล่อเทียนพรรษา ถวายเทียนพรรษา ถวายผ้าอาบน้ำฝน เวียนเทียน สักการะพระบรมสารีริกธาตุ ทั้งในรูปแบบปกติ ณ สถานที่ที่กำหนด (on site) หรือผ่านระบบอินเทอร์เน็ต (online) ผลิตสื่อคุณธรรมจริยธรรมให้เด็กและเยาวชน หรือเปิดพื้นที่แหล่งเรียนรู้สร้างความเข้าใจเกี่ยวกับวันอาสาฬหบูชาและเข้าพรรษา นอกจากนี้ ยังได้จัดทำ Web Application วันสำคัญทางพระพุทธศาสนา นำเสนอวีดิโอแอนิเมชั่น “วันอาสาฬหบูชาและเข้าพรรษา” กิจกรรมหล่อเทียนพรรษา ประจำปีเกิด On line รวมทั้งกิจกรรมธรรมะออนไลน์ เพื่อให้ประชาชนได้ร่วมกิจกรรมตลอดพรรษา
วันพุธที่ 30 มิถุนายน 2564
โฆษก ศบค. แจงผู้ที่จะเดินทางเข้า 4 จังหวัดชายแดนภาคใต้ ไม่จำเป็นต้องมีใบอนุญาตขอเข้าพื้นที่ โดยจังหวัดสามารถมีมาตรการกักตัวในพื้นที่ 14 วันเพื่อดูอาการ
โฆษก ศบค. แจงผู้ที่จะเดินทางเข้า 4 จังหวัดชายแดนภาคใต้ ไม่จำเป็นต้องมีใบอนุญาตขอเข้าพื้นที่ โดยจังหวัดสามารถมีมาตรการกักตัวในพื้นที่ 14 วันเพื่อดูอาการ
วันนี้ (30 มิถุนายน 2564) เวลา 12.30 น. ณ โถงกลาง ตึกสันติไมตรี ทำเนียบรัฐบาล นายแพทย์ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) กล่าวถึงความชัดเจนของการเดินทางไปพื้นที่ควบคุมสูงสุดและเข้มงวด 4 จังหวัดชายแดนภาคใต้ว่า เจตนาของการออกข้อกำหนดให้ผู้ที่จะออกจากพื้นที่ควบคุมสูงสุด 4 จังหวัดชายภาคแดนใต้ ต้องมีเอกสารที่ขออนุญาตจากทางการ เนื่องจากในพื้นที่ดังกล่าวมีการติดเชื้อเป็นจำนวนมาก จึงต้องมีมาตรการป้องกันผู้ที่จะเดินทางออกมาจากพื้นที่ 4 จังหวัดชายแดนภาคใต้ ไม่ให้นำเชื้อออกมาแพร่สู่จังหวัดอื่น ๆ โดยโฆษก ศบค. ได้แนะนำในส่วนของผู้ที่จะเดินทางเข้าไปในพื้นที่ 4 จังหวัดชายแดนภาคใต้ ว่า ไม่จำเป็นที่จะต้องมีใบอนุญาตในการขอเข้าไปในพื้นที่ เพราะอาจจะทำให้ผู้เดินทางเกิดความยุ่งยาก แต่จังหวัดสามารถที่จะมีข้อปฏิบัติหรือมาตรการป้องกันที่เข้มงวดกว่าพื้นที่อื่นได้ เช่น การเดินทางเข้าจังหวัดต้องกักตัวในพื้นที่ 14 วันเพื่อดูอาการ เป็นต้น ซึ่งจะทำให้การดำเนินงานง่ายและรวดเร็วกว่า
โฆษก ศบค. กล่าวในช่วงท้ายว่า สถานการณ์การติดเชื้อที่ยาวนานเป็นปี ทำให้เกิดความทุกข์ ความเหนื่อยล้า ทั้งทางด้านจิตใจ อารมณ์ และสังคม สิ่งเหล่านี้เป็นปรากฏการณ์ที่เกิดขึ้นทั่วโลก ไม่ใช่เฉพาะแต่ในประเทศไทย จึงขอความร่วมมือทุกท่านให้ “ฮึดสู้” สร้างกำลังใจกันในสังคมให้ได้มากที่สุด เพื่อเราจะได้ก้าวผ่านความทุกข์ยาก ความลำบากเหล่านี้ไปด้วยกัน
-----------------
กลุ่มประชาสัมพันธ์และเผยแพร่ สำนักโฆษก
วันอังคารที่ 12 เมษายน 2565
บขส. เตรียมความพร้อมรองรับผู้โดยสารเดินทางกลับภูมิลำเนาสูงสุด ในวันที่ 12 เม.ย. 2565 คาดไม่น้อยกว่า 4 หมื่นคน
รถโดยสารและพนักงานพร้อมอำนวยความสะดวก มั่นใจไม่มีผู้โดยสารตกค้าง
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยว่า ในวันที่ 12 เม.ย. 2565 คาดการณ์ว่าจะมีผู้โดยสารเดินทางออกจากกรุงเทพฯ สูงสุด ประมาณ 40,000 คน เนื่องจากเป็น
วันสุดท้ายของการทำงาน ก่อนที่จะหยุดยาวในช่วงเทศกาลสงกรานต์ โดย บริษัท ขนส่ง จำกัด (บขส.) ได้จัดรถโดยสาร (รถ บขส. รถร่วม รถตู้) ประมาณ 3,800 เที่ยว เพื่อรองรับผู้โดยสาร
ส่วนข้อมูลการเดินทางเมื่อวานนี้ (11 เม.ย. 2565) มีผู้โดยสารใช้บริการรถโดยสารธารณะเข้า - ออก กรุงเทพฯ จำนวน 57,142 คน ใช้รถโดยสาร (รถ บขส. รถร่วม รถตู้) จำนวน 5,193 เที่ยว โดยเป็นการเดินทางขาออก จำนวน 2,615 เที่ยว มีผู้โดยสารเดินทาง จำนวน 32,290 คน ส่วนการเดินทางขาเข้ากรุงเทพฯ จำนวน 2,578 เที่ยวมีผู้โดยสารเดินทาง จำนวน 24,852 คน
ทั้งนี้ บขส. ขอความร่วมมือผู้โดยสารที่ยังไม่ได้จองตั๋วล่วงหน้า เผื่อเวลาเดินทางมายังสถานีขนส่งผู้โดยสาร โดย บขส. และรถร่วมฯ ได้จัดเตรียมรถโดยสารเที่ยวปกติและเที่ยวเสริมไว้รองรับประชาชนอย่างเพียงพอ มั่นใจจะไม่มีผู้โดยสารตกค้าง
สำหรับสมาชิก บขส. Card เมื่อซื้อตั๋ว บขส. จะได้รับส่วนลดค่าโดยสาร 5% (ตลอดอายุสมาชิก)และหากซื้อตั๋วผ่านช่องทางออนไลน์ Application: E-Ticket และ Website บขส. จะได้รับคะแนนคูณสองตลอดเดือน เมษายน นี้ อีกด้วย ทั้งนี้ผู้โดยสารสามารถจองตั๋ว บขส. ผ่านระบบออนไลน์ Application: E-Ticket และ Website บขส. หรือสอบถามข้อมูลการเดินทางเพิ่มเติม โทร Call Center 1490 เรียก บขส.ตลอด 24 ชั่วโมง
กรรมการผู้จัดการใหญ่ บขส. กล่าวด้วยว่า ได้สั่งกำชับไปยังพนักงาน บขส. และขอความร่วมมือไปยังผู้ประกอบการรถร่วมฯ ให้ดำเนินการตามมาตรการด้านความปลอดภัยอย่างเข้มงวด ตามข้อสั่งการของ นายศักดิ์สยาม ชิดชอบ รัฐมนตรีว่าการกระทรวงคมนาคม ทั้งในส่วนของรถโดยสาร และพนักงาน โดยพนักงานขับรถทุกคน ต้องมีผลตรวจหาสารเสพติดและแอลกอฮอล์เป็นศูนย์ เพื่อสร้างความปลอดภัยและป้องกันอุบัติเหตุ รวมทั้งขอให้ปฏิบัติตามมาตรการสาธารณสุข อาทิ พนักงานประจำรถต้องตรวจหาเชื้อไวรัส COVID-19 แบบ Antigen Test Kit (ATK)ทุก 3 วัน สวมหน้ากากอนามัยตลอดเวลา เช็ดทำความสะอาดรถโดยสารด้วยน้ำยาฆ่าเชื้อโรคก่อนนำรถมาให้บริการ และมีการระบายอากาศอย่างเพียงพอ เป็นต้น
วันเสาร์ที่ 18 ธันวาคม 2564
โฆษกรัฐบาลเผย นายกฯ มุ่งส่งเสริมการจ้างงาน SMEs ชวนสถานประกอบการขนาดเล็ก-กลาง ลงทะเบียนร่วมโครงการช่วย SMEs รอบ 2 ภายใน 20 ธ.ค. นี้ ขณะยอดนายจ้างลงทะเบียนแล้วเกือบ 15,000 แห่ง
โฆษกรัฐบาลเผย นายกฯ มุ่งส่งเสริมการจ้างงาน SMEs ชวนสถานประกอบการขนาดเล็ก-กลาง ลงทะเบียนร่วมโครงการช่วย SMEs รอบ 2 ภายใน 20 ธ.ค. นี้ ขณะยอดนายจ้างลงทะเบียนแล้วเกือบ 15,000 แห่ง มีลูกจ้างสัญชาติไทยในระบบกว่าแสนราย
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามข้อสั่งการที่ให้ทุกหน่วยงานที่เกี่ยวข้องเร่งดำเนินการช่วยเหลือผู้ประกอบการ SME ในทุกด้านอย่างบูรณาการเพื่อเสริมศักยภาพให้สามารถฟื้นตัวจากผลกระทบโควิด-19 และกลับมาเติบโตได้ในระยะยาว โดยในส่วนของ กรมการจัดหางาน กระทรวงแรงงาน ได้เปิดให้นายจ้าง สถานประกอบการภาคเอกชน ขนาดเล็ก – กลาง ลงทะเบียนร่วมโครงการส่งเสริมและรักษาระดับการจ้างงานในธุรกิจ SMEs รอบที่ 2 ผ่านเว็บไซต์ “ส่งเสริมการจ้างงานเอสเอ็มอี.doe.go.th” ภายในวันที่ 20 ธันวาคม 2564 เพื่อรับเงินอุดหนุนตามโครงการฯ จากรัฐ
โฆษกประจำสำนักนายกรัฐมนตรี กล่าวเพิ่มเติมว่า ตั้งแต่เปิดให้ลงทะเบียนเมื่อวันที่ 23 พฤศจิกายน -16 ธันวาคม 2564 มีสถานประกอบการลงทะเบียนร่วมโครงการส่งเสริมและรักษาระดับการจ้างงานในธุรกิจ SMEs รอบที่ 2 จำนวน 14,829 แห่ง มีลูกจ้างสัญชาติไทย จำนวน 118,087 คน ทั้งนี้ สำหรับนายจ้าง/สถานประกอบการที่ไม่สามารถลงทะเบียนร่วมโครงการฯผ่านระบบด้วยตนเอง สามารถนำเอกสารซึ่งประกอบด้วย หนังสือมอบอำนาจติดอากรแสตมป์ 30 บาท สำเนาบัตรประจำตัวประชาชนผู้มอบอำนาจและผู้รับมอบอำนาจ สำเนาหน้าสมุดบัญชีธนาคาร (กรณีใช้บัญชีกระแสรายวัน ให้ใช้สมุดหน้าเช็คที่มีชื่อนายจ้างและเลขบัญชี) และสำเนาหนังสือรับรองการจดทะเบียนนิติบุคคล หรือสำเนาบัตรประจำตัวประชาชน (นายจ้างบุคคลธรรมดา) โดยลงลายมือชื่อรับรองสำเนาถูกต้องทุกฉบับ ติดต่อที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 เพื่อให้เจ้าหน้าที่ดำเนินการให้ หลังจากสมัครร่วมโครงการแล้วจะต้องสมัครใช้งานระบบ e-Service ของสำนักงานประกันสังคม และนำส่งข้อมูลเงินสมทบผ่านระบบ e-Service ของสำนักงานประกันสังคมภายในวันที่ 15 ของเดือน เพื่อมีสิทธิรับเงินอุดหนุนจากรัฐบาลในเดือนธันวาคม 2564 และเดือนมกราคม 2565 ในอัตรา 3,000 บาท ต่อลูกจ้างสัญชาติไทย 1 คน โดยมีเงื่อนไขการจ่ายเงินอุดหนุนเช่นเดียวกับนายจ้างที่ลงทะเบียนรอบแรก
“รัฐบาลให้ความสำคัญกับการดูแล SME เป็นอย่างมาก เพราะเป็นหัวใจสำคัญของเศรษฐกิจประเทศ มีบทบาทสำคัญในการสร้างงานและกระจายรายได้ สั่งการให้หน่วยงานที่เกี่ยวข้องเร่งดำเนินการช่วยเหลือผู้ประกอบการ SME ในทุกด้านให้สามารถฟื้นตัวจากผลกระทบโควิด-19 และกลับมาเติบโตได้ในระยะยาว ซึ่งท่านนายกฯ ได้ติดตามผลลัพธ์ของมาตรการต่างๆ รับฟังเสียงจากภาคเอกชน และพร้อมจะให้การสนับสนุนเพิ่มเติมหรือปรับปรุงมาตรการเพื่อให้สอดคล้องกับความจำเป็นในการฟื้นตัวและเติบโตต่อไปของ SME จึงขอเชิญชวนนายจ้าง/สถานประกอบการที่ยังไม่ได้ลงทะเบียนร่วมโครงการฯ มาลงทะเบียน ภายในวันที่ 20 ธันวาคม นี้ เพื่อรับสิทธิเงินอุดหนุนตามโครงการฯ จากรัฐบาล” นายธนกร กล่าว
......................
วันพฤหัสบดีที่ 2 ธันวาคม 2564
โฆษกรัฐบาล เผย "นายกฯ" พอใจภาพรวมการฉีดวัคซีนโควิด-19 เข้าใกล้เป้าหมาย 100 ล้านโดส กำชับเร่งติดตามนักท่องเที่ยวจากประเทศเสี่ยง สกัดไวรัสโควิด-19 สายพันธุ์โอไมครอน
โฆษกรัฐบาล เผย "นายกฯ" พอใจภาพรวมการฉีดวัคซีนโควิด-19 เข้าใกล้เป้าหมาย 100 ล้านโดส กำชับเร่งติดตามนักท่องเที่ยวจากประเทศเสี่ยง สกัดไวรัสโควิด-19 สายพันธุ์โอไมครอน
นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พึงพอใจภาพรวมการฉีดวัคซีนป้องกันโควิด-19 โดยยอดรวมการให้บริการวัคซีนสะสมอยู่ที่ 93,929,601 โดส เข็มที่ 1 สะสม 48,594,537 โดส เข็มที่ 2 สะสม 41,827,020 โดส เข็มที่ 3 สะสม 3,490,779 โดส และเข็มที่ 4 สะสม 17,265 โดส ซึ่งเป็นการดำเนินการตั้งแต่วันที่ 28 กุมภาพันธ์ – 1 ธันวาคม 2564 ซึ่งเข้าใกล้เป้าหมายของรัฐบาลที่วางไว้ให้มีการฉีดวัคซีน 100 ล้านโดส ภายในปี 2564 นี้ ขณะเดียวกัน ความคืบหน้าในการฉีดวัคซีนป้องกันโควิด-19 ให้แก่กลุ่มนักเรียน/นักศึกษา ที่มีอายุ 12 – 18 ปี ตั้งแต่วันที่ 4 ตุลาคม – 30 พฤศจิกายน 2564 แล้ว กว่า 5,836,791 โดส มากกว่าจำนวนที่เคยได้แจ้งความสมัครใจไว้
โฆษกประจำสำนักนายกรัฐมนตรี ยังกล่าวเพิ่มเติมว่า นายกรัฐมนตรียังได้เตรียมจัดหาวัคซีนเพิ่มเติมสำหรับปี 2565 โดยมอบหมายให้กระทรวงสาธารณสุข ติดตามการพัฒนาวัคซีนเพื่อเจรจาเพิ่มเติมกับบริษัทผู้ผลิตวัคซีนเพื่อให้ไทยสามารถเปลี่ยนสูตรวัคซีนและนำเข้าเป็นวัคซีน Gen ใหม่ ได้ควบคู่ไปกับการพันาและผลิตวัคซีนเองภายในประเทศ อาทิ วัคซีน ChulaCov19 และ วัคซีนใบยา (Baiya) เพื่อให้มีประสิทธิภาพในการป้องกันไวรัสโควิด-19 สายพันธุ์ใหม่ๆ ที่มีการกลายพันธุ์ ได้รวมทั้ง โอไมครอน
"แม้แนวโน้มสถานการณ์โควิด-19 ไทยมีทิศทางดีขึ้นทั้งจำนวนผู้ติดเชื้อใหม่และผู้เสียชีวิตน้อยลงต่อเนื่อง แต่นายกรัฐมนตรี ในฐานะ ผอ. ศบค. ยังกำชับหน่วยงานความมั่นคงและหน่วยงานที่เกี่ยวข้องเฝ้าระวังไม่ให้มีปัจจัยเสี่ยงที่จะทำให้เกิดการแพร่ระบาดละลอกใหม่ ทั้งสกัดการลอบเข้าเมืองอย่างผิดกฎหมาย พร้อมทั้งให้เร่งติดตามชาวต่างชาติที่เดินทางมาจากประเทศเสี่ยง ที่เคยเดินทางเข้ามาก่อนจะมีประกาศห้ามเข้าประเทศไทยรวมทั้ง เคสชาวต่างชาติที่เดินทางมาจากแอฟริกา จำนวน 783 ราย ให้เร่งติดตามนำกลับมาทำการตรวจหาเชื้อโควิด-19 อีกครั้งด้วยวิธี RT-PCR เพื่อเป็นการ เพื่อเป็นการป้องกันและควบคุมเชิงรุกด้วย"นายธนกร กล่าว
...................................
วันอังคารที่ 9 สิงหาคม 2565
ครม.เห็นชอบร่างแผนปฏิบัติการพัฒนาการเกษตรในเขต EEC ระยะ 5 ปี ชู 5 คลัสเตอร์หลักที่มีศักยภาพพร้อมต่อยอดทันที
ครม.เห็นชอบร่างแผนปฏิบัติการพัฒนาการเกษตรในเขต EEC ระยะ 5 ปี ชู 5 คลัสเตอร์หลักที่มีศักยภาพพร้อมต่อยอดทันที
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 9 สิงหาคม 2565 ว่า ครม.เห็นชอบร่างแผนปฏิบัติการด้านการพัฒนาการเกษตรในเขตพัฒนาพิเศษภาคตะวันออก พ.ศ.2566-2570 ซึ่งร่างแผนปฏิบัติการฉบับนี้ มีระยะเวลาดำเนินการ 5 ปี ประกอบด้วย 101 โครงการ กรอบวงเงินรวม 2,845.55 ล้านบาท ซึ่งเป็นงบประมาณจากภาครัฐ 1,535.55 ล้านบาท และภาคเอกชน 1,310 ล้านบาท โดยมีเป้าหมายพัฒนาการเกษตร แบ่งออกเป็น 3 ประเภท คือ 1.เป้าหมายรวม เช่น ยกระดับรายได้เกษตรกรภายในปี 2580 และมูลค่าผลิตภัณฑ์มวลรวมในสาขาเกษตรเพิ่มขึ้น 2.เป้าหมายระดับจังหวัด เช่น จังหวัดฉะเชิงเทรา เป็นแหล่งเพาะเลี้ยงสัตว์น้ำเชิงอุตสาหกรรม จังหวัดชลบุรี เป็นแหล่งพืชพลังงาน และ จังหวัดระยอง เป็นแหล่งรวบรวมผลไม้และอาหารทะเลสด และ 3.เป้าหมายคลัสเตอร์ที่มีศักยภาพและดำเนินการได้ทันที ซึ่งประกอบด้วย 5 คลัสเตอร์ ได้แก่
1)ผลไม้ เน้นพัฒนาคุณภาพสินค้าสู่ตลาดสินค้ามูลค่าสูง เช่น ทุเรียน มังคุด มะม่วง ในพื้นที่จังหวัดระยองและฉะเชิงเทรา
2)ประมงเพาะเลี้ยง เน้นการเพิ่มมูลค่าในห่วงโซ่อุปทานด้วยเทคโนโลยีการผลิตและสร้างเศรษฐกิจใหม่ เช่น กุ้งก้ามกราม กุ้งขาว และปลานิล ในพื้นที่จังหวัดฉะเชิงเทราและระยอง
3)พืชสำหรับอุตสาหกรรมชีวภาพ เน้นยกระดับผลผลิตมันสำปะหลังให้มีคุณภาพและมีปริมาณที่เพียงพอต่อความต้องการของตลาด ส่งเสริมการแปรรูปด้วยเทคโนโลยีที่ทันสมัย เพื่อลดต้นทุนและเพิ่มมูลค่าสินค้า ในพื้นที่จังหวัดชลบุรี
4)พืชสมุนไพร เน้นการพัฒนาสมุนไพรอย่างครบวงจรในพื้นที่เขตพัฒนาพิเศษภาคตะวันออก (EEC) เช่น ฟ้าทะลายโจร กระชาย กัญชงและกัญชา ในพื้นที่จังหวัดฉะเชิงเทราและชลบุรี
5)เกษตรมูลค่าสูง เน้นพัฒนาคุณภาพสินค้าสู่ตลาดสินค้ามูลค่าสูง เช่น เนื้อโคพรีเมียมคุณภาพสูงและไข่ไก่อินทรีย์ ในพื้นที่จังหวัดฉะเชิงเทรา ชลบุรี และระยอง
สำหรับการขับเคลื่อนร่างแผนปฏิบัติการ จะดำเนินการภายใต้ 3 ยุทธศาสตร์สำคัญ คือ ยุทธศาสตร์ที่ 1 ยกระดับผลิตภาพการผลิตโดยเทคโนโลยีการเกษตรและเทคโนโลยีชีวภาพ จำนวน 34 โครงการ วงเงิน 596.21 ล้านบาท ยุทธศาสตร์ที่ 2 ยกระดับผลิตภัณฑ์ให้มีมูลค่าเพิ่มด้วยนวัตกรรมและการตลาด จำนวน 24 โครงการ วงเงิน 845.54 ล้านบาท และยุทธศาสตร์ที่ 3 พัฒนาทรัพยากรมนุษย์ภาคเกษตรและสร้างบรรยากาศเข้าสู่ธุรกิจการเกษตรสมัยใหม่ จำนวน 43 โครงการ วงเงิน 1,403.8 ล้านบาท โดยแบ่งการดำเนินงานออกเป็น 3 ระยะ คือ ระยะแรก (พ.ศ.2566-2567) เน้นเตรียมการปรับโครงสร้างการพัฒนาการเกษตรด้วยเทคโนโลยีการเกษตรและดำเนินการพัฒนาคลัสเตอร์สินค้าเกษตรที่มีศักยภาพ ระยะกลาง (พ.ศ.2568-2570) เน้นการขับเคลื่อนการถ่ายทอดเทคโนโลยีเพื่อสร้างมูลค่ากับภาคเกษตร พร้อมทั้งต่อยอดคลัสเตอร์การเกษตร เชื่อมโยงกับอุตสาหกรรมเป้าหมายสมัยใหม่ และระยะถัดไป (พ.ศ.2571 เป็นต้นไป) มุ่งเน้นให้เกิดนวัตกรรมทั้งในการผลิตและการพัฒนาสินค้า ซึ่งต้องตอบโจทย์ความต้องการที่เปลี่ยนแปลงไปของตลาดสินค้าเกษตรและตอบสนองต่อความต้องการอาหารรูปแบบใหม่ๆ
นางสาวรัชดากล่าวด้วยว่า ประโยชน์ที่จะได้รับจากร่างแผนปฏิบัติการนี้ เป็นการปรับโครงสร้างการเกษตรในพื้นที่ EEC ให้เชื่อมโยงกับภาคเศรษฐกิจอื่นๆ และเป็นต้นแบบการพัฒนาภาคการเกษตรในประเทศไทย ที่เน้นการประยุกต์และพัฒนาเทคโนโลยีทางการเกษตรที่ตอบสนองต่อความต้องการของตลาดสินค้าเกษตรไทย และเกิดการกระจายรายได้ไปสู่เกษตรกร
วันพฤหัสบดีที่ 2 กันยายน 2564
งบประมาณแบบขาดดุลอาจทำให้หนี้สาธารณะเกินกรอบเพดานที่เหมาะสม มีแนวทางปฏิบัติอย่างไร
กระทู้ถามของวุฒิสภา เรื่อง การบริหารจัดการหนี้สาธารณะ
ถาม  งบประมาณแบบขาดดุลอาจทำให้หนี้สาธารณะเกินกรอบเพดานที่เหมาะสม มีแนวทางปฏิบัติอย่างไร
ตอบ 1. การดำเนินนโยบายงบประมาณขาดดุลในช่วงการแพร่ระบาดของ COVID- 19 มีความจำเป็น ซึ่งจะส่งผล ดังนี้
1.1 ภาวะเศรษฐกิจกลับมาฟื้นตัวโดยเร็ว
1.2 ทำให้ GDP มีการเติบโตเพิ่มขึ้น
1.3 สามารถรักษาสัดส่วนหนี้สาธารณะต่อ GDP ให้อยู่ในระดับที่เหมาะสมได้ (ร้อยละ 60 ของผลิตภัณฑ์มวลรวมในประเทศ)
2. มีการพิจารณาทบทวนความเหมาะสมของสัดส่วนอย่างน้อยทุก 3 ปี เพื่อให้สอดคล้องกับภาวะเศรษฐกิจ
3. หากสัดส่วนเกินกรอบที่กำหนด กค. ต้องเสนอ ครม. รายงานเหตุผล วิธีการและระยะเวลาที่ทำให้ได้สัดส่วน
ดูรายละเอียดเพิ่มเติมได้ที่ราชกิจจานุเบกษา เล่มที่ 138 ตอนพิเศษ 43 ง วันที่ 24 ก.พ. 64
วันพฤหัสบดีที่ 25 สิงหาคม 2565
ไอแบงก์ล่องใต้จัดอบรมเชิงปฏิบัติการ  “เปิดโลกการเงินอิสลาม” ต่อยอดความรู้ มหาวิทยาลัยฟาฏอนี
กรรมการและผู้จัดการไอแบงก์เปิดการอบรมเชิงปฏิบัติการผ่านระบบออนไลน์ “ความรู้ทางการเงิน สำหรับนักศึกษามหาวิทยาลัยฟาฏอนี” ภายใต้กิจกรรมเปิดโลกการเงินอิสลาม ตามแผนปฏิบัติการด้านความรับผิดชอบต่อสังคมและสิ่งแวดล้อมในกระบวนการ (CSR in Process) ประจำปี 2565
ธนาคารอิสลามแห่งประเทศไทย (ไอแบงก์) โดย นายวุฒิชัย สุระรัตน์ชัย กรรมการและผู้จัดการ ให้เกียรติเป็นประธานกล่าวเปิดการอบรมเชิงปฏิบัติการผ่านระบบออนไลน์ เรื่อง “ความรู้ทางการเงิน สำหรับนักศึกษามหาวิทยาลัยฟาฏอนี” ภายใต้กิจกรรมเปิดโลกการเงินอิสลาม ตามแผนปฏิบัติการด้านความรับผิดชอบต่อสังคมและสิ่งแวดล้อมในกระบวนการ (CSR in Process) ประจำปี 2565 โดยมี ศ.ดร.ซาการียา หะมะ รองอธิการบดีฝ่ายวิชาการและวิจัย มหาวิทยาลัยฟาฏอนี ให้การต้อนรับ ณ ห้องประชุม 500 ชั้น 2 อาคารเฉลิมพระเกียรติ มหาวิทยาลัยฟาฏอนี อ.ยะรัง จ.ปัตตานี เมื่อช่วงเช้าวันอังคารที่ 23 สิงหาคม 2565
สำหรับกิจกรรมเปิดโลกการเงินอิสลาม ธนาคารได้จัดขึ้นต่อเนื่องเป็นปีที่ 5 โดยมหาวิทยาลัยฟาฏอนี เป็นสถาบันการศึกษาแห่งที่ 8 การอบรมเชิงปฏิบัติการในครั้งนี้ มีวัตถุประสงค์ เพื่อจะแบ่งปันความรู้ความเข้าใจด้านการวางแผนทางการเงินและด้านการเงินการธนาคารตามหลักศาสนาอิสลาม (ชะรีอะฮ์) แก่นักศึกษาที่สนใจลงทะเบียน รวม 160 คน ได้มีความรู้สามารถนำไปประยุกต์ใช้ในชีวิตประจำวัน ตลอดจนความเข้าใจถึงการเงินการธนาคารอิสลาม (Islamic Banking and Finance) ได้อย่างถูกต้องและสามารถถ่ายทอดความรู้นั้นต่อไปยังคนใกล้ตัวด้วย
การอบรมถ่ายทอดโดยบุคลากรของไอแบงก์ที่มีความรู้และความสามารถเฉพาะทาง การอบรมดังกล่าวแบ่งออกเป็น 2 ช่วง ช่วงเช้าอบรมหัวข้อเรื่อง“การวางแผนทางการเงินส่วนบุคคล” และ“การเงินการธนาคารอิสลาม” ต่อด้วยช่วงบ่ายเรื่อง“ผลิตภัณฑ์และการบริการของธนาคารเหมือนหรือต่างกับธนาคารทั่วไป” และปิดท้ายด้วยกิจกรรมเวิร์กชอป จับกลุ่มระดมสมอง เพื่อให้นักศึกษาได้นำความรู้จริงจากทุกวิทยากรมาประยุกต์ใช้ปฏิบัติจริง และนำเสนอแลกเปลี่ยนแนวคิดอย่างหลากหลายเพื่อให้มั่นใจว่า ผู้เข้าอบรมเข้าใจหลักการเงินอิสลามอย่างถูกต้องแท้จริง
วันศุกร์ที่ 8 ตุลาคม 2564
การรถไฟแห่งประเทศไทยเปิดให้บริการเดินรถในเส้นทางสายตะวันออกเฉียงเหนือ
การรถไฟแห่งประเทศไทย (รฟท.) เปิดให้บริการเดินขบวนรถในเส้นทางสายตะวันออกเฉียงเหนือ จำนวน 8 ขบวน หลังเจ้าหน้าที่เร่งดำเนินการซ่อมแซมทางรถไฟที่ได้ความเสียหายจากน้ำท่วม โดยสามารถเปิดให้บริการได้ตามปกติในวันที่ 8 ตุลาคม 2564
การรถไฟแห่งประเทศไทย (รฟท.) เปิดให้บริการเดินขบวนรถในเส้นทางสายตะวันออกเฉียงเหนือ จำนวน 8 ขบวน หลังเจ้าหน้าที่เร่งดำเนินการซ่อมแซมทางรถไฟที่ได้ความเสียหายจากน้ำท่วม โดยสามารถเปิดให้บริการได้ตามปกติในวันที่ 8 ตุลาคม 2564
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า ตามที่เกิดอุทกภัยในพื้นที่หลายจังหวัดและส่งผลให้เกิดน้ำท่วมเส้นทางรถไฟสายตะวันออกเฉียงเหนือ ช่วงระหว่างสถานีบำเหน็จณรงค์ - จัตุรัส จังหวัดชัยภูมิ ได้รับความเสียหายไม่สามารถเดินขบวนรถผ่านได้ ล่าสุดเจ้าหน้าที่ฝ่ายการช่างโยธา และฝ่ายการอาณัติสัญญาณและโทรคมนาคม สามารถเข้าไปดำเนินการซ่อมแซมทางรถไฟและระบบอาณัติสัญญาณ รวมทั้ง ตรวจสอบสภาพทางให้มีความปลอดภัยสำหรับการเดินรถ และสามารถเปิดให้บริการเดินขบวนรถได้ตามปกติ จำนวน 8 ขบวน ดังนี้
1. ขบวนรถด่วนที่ 75/76 กรุงเทพ - หนองคาย - กรุงเทพ
2. ขบวนรถท้องถิ่นที่ 433/434 ชุมทางแก่งคอย - ชุมทางบัวใหญ่ - ชุมทางแก่งคอย
3. ขบวนรถท้องถิ่นที่ 415/418 นครราชสีมา - หนองคาย - นครราชสีมา
4. ขบวนรถท้องถิ่นที่ 429/430 นครราชสีมา - ชุมทางบัวใหญ่ - นครราชสีมา
อย่างไรก็ตาม รฟท. ได้มอบหมายให้ทุกหน่วยงานเตรียมแผนป้องกันและรับมือกับสถานการณ์น้ำท่วมในทุกพื้นที่เสี่ยง ทั้งในด้านการเดินรถ การซ่อมบำรุงทาง และระบบอาณัติสัญญาณ การลงพื้นที่เพื่อตรวจสอบความเสียหายของระบบต่าง ๆ การเตรียมความพร้อมของเจ้าหน้าที่ เครื่องมือและอุปกรณ์ให้สามารถลงพื้นที่ในการซ่อมบำรุงได้ทันที โดยให้เฝ้าระวังติดตามสถานการณ์ระดับน้ำตลอด 24 ชั่วโมง ทั้งนี้ สามารถสอบถามรายละเอียดเพิ่มได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือ เฟซบุ๊ก แฟนเพจ ทีมพีอาร์การรถไฟแห่งประเทศไทย
วันอังคารที่ 5 เมษายน 2565
กรมศุลกากรร่วมกับศุลกากรญี่ปุ่น ลงนามในแผนปฏิบัติการตามความตกลงยอมรับร่วมกันเกี่ยวกับโครงการผู้ประกอบการระดับมาตรฐานเออีโอ
อธิบดีกรมศุลกากร และ Director-General of the Customs and Tariff Bureau ของญี่ปุ่น ร่วมลงนามความตกลงยอมรับร่วมกันในรูปแบบเสมือนจริงภายใต้ชื่อ “AEO-MRA Virtual Signing Ceremony"
วันนี้ (5 เมษายน 2565) เวลา 11.00 น. นายพชร อนันตศิลป์ อธิบดีกรมศุลกากร และ Mr. SAKATA Wataru, Director-General of the Customs and Tariff Bureau ของญี่ปุ่น ได้ร่วมลงนามความตกลงยอมรับร่วมกัน (Mutual Recognition Arrangement: MRA) ในรูปแบบเสมือนจริงภายใต้ชื่อ “AEO-MRA Virtual Signing Ceremony between The Customs Department of the Kingdom of Thailand and The Customs Administration of Japan” ผ่านสื่ออิเล็กทรอนิกส์ (ระบบ Webex) ณ ห้องอนุมานราชธน ชั้น 2 อาคาร 1 กรมศุลกากร โดยมีผู้บริหารและเจ้าหน้าที่กรมศุลกากร รวมทั้ง Mr. Norikazu Kuramoto ตำแหน่ง Head of The Regional Office for Capacity Building (ROCB A/P) และ Mr. Rei MURAKAWA ตำแหน่ง Second Secretary and Vice Consul ร่วมเป็นสักขีพยาน
ซึ่งผลจากการลงนามในครั้งนี้จะทำให้ผู้ส่งของออกระดับมาตรฐานเออีโอของประเทศไทยได้รับการอำนวยความสะดวกในการปฏิบัติพิธีการศุลกากร เมื่อส่งของออกไปยังประเทศญี่ปุ่นภายใต้ MRA ดังกล่าว นอกจากนี้ กรมศุลกากรยังได้ลงนาม MRA หน่วยงานศุลกากรของประเทศต่าง ๆ ได้แก่ เขตบริหารพิเศษฮ่องกง เกาหลีใต้ สิงคโปร์ และออสเตรเลีย แล้ว
On 5th April 2022, Director-General of the Thai Customs Department, Mr. Patchara Anuntasilpa and Director-General of the Customs and Tariff Bureau of Japan, Mr. Sakata Wataru have officially signed the Thailand-Japan AEO MRA at “AEO-MRA Virtual Signing Ceremony between The Customs Department of the Kingdom of Thailand and The Customs Administration of Japan”. The signing ceremony was joined by Executives of Thai Customs and witnessed by Mr. Norikazu Kuramoto, Head of Regional Office for Capacity Building (ROCB) and Mr. Rei Murakawa, Second Secretary and Vice Consul.
The AEO-MRA will benefit trade facilitation for Thai AEO exporters on customs procedure when export to Japan. Thai Customs has also signed MRA with customs administration of Hong Kong, South Korea, Singapore and Australia.
วันอังคารที่ 21 ธันวาคม 2564
ครม. เห็นชอบของขวัญปีใหม่ 2565 เพื่อแรงงานทั้งในและนอกระบบ
ครม. เห็นชอบของขวัญปีใหม่ 2565 เพื่อแรงงานทั้งในและนอกระบบ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 21 ธันวาคม 2564 ว่า ครม.เห็นชอบของขวัญปีใหม่ 2565 จากกระทรวงแรงงาน เพื่อมอบให้กับผู้ใช้แรงงานทั้งในระบบและนอกระบบหลายชิ้น อาทิ
1.ลดอัตราเงินสมทบของผู้ประกันตนมาตรา 40 เหลือร้อยละ 60 เป็นระยะเวลา 6 เดือน มีรายละเอียดดังนี้ ทางเลือกที่ 1 ลดอัตราเงินสมทบเหลือ 42 บาทต่อเดือน จากเดิม 70 บาทต่อเดือน ทางเลือกที่ 2 ลดอัตราเงินสมทบเหลือ 60 บาทต่อเดือน จากเดิม 100 บาทต่อเดือน ทางเลือกที่ 3 ลดอัตราเงินสมทบเหลือ 180 บาทต่อเดือน จากเดิม 300 บาทต่อเดือน ส่วนสิทธิประโยชน์ที่ผู้ประกันตนจะได้รับทั้ง 3 ทางเลือก ยังคงเดิม ทั้งนี้ จากการลดอัตราเงินสมทบดังกล่าวมีผู้ประกันตนมาตรา 40 ได้รับประโยชน์กว่า 10.57 ล้านคน เกิดหมุนเวียนเข้าสู่ระบบเศรษฐกิจกว่า 1,408 ล้านบาท
2.เพิ่มอัตราเงินสงเคราะห์จากกองทุนสงเคราะห์ลูกจ้างสูงสุด 100 เท่า เพื่อบรรเทาความเดือดร้อนให้แก่ลูกจ้างที่ถูกนายจ้างเลิกจ้างหรือค้างจ่ายเงินเดือน ซึ่งได้รับผลกระทบจากการแพร่ระบาดของโรคโควิด-19 ดังนี้ 1.กรณีค่าชดเชย แบ่งเป็น (1)อัตราค่าชดเชยจากเดิม 30 เท่า เพิ่มเป็น 60 เท่า ของอัตราค่าจ้างขั้นต่ำสำหรับลูกจ้างที่มีอายุงาน 120 วัน แต่ไม่ครบ 3 ปี (2)อัตราค่าชดเชยจากเดิม 50 เท่า เพิ่มเป็น 80 เท่า ของอัตราค่าจ้างขั้นต่ำสำหรับลูกจ้างที่มีอายุงาน 3 ปี แต่ไม่ครบ 10 ปี (3)อัตราค่าชดเชยจากเดิม 70 เท่า เพิ่มเป็น 100 เท่า ของอัตราค่าจ้างขั้นต่ำสำหรับลูกจ้างที่มีอายุงาน 10 ปีขึ้นไป 2.กรณีเงินอื่นนอกจากค่าชดเชย อัตราเดิม 60 เท่า เพิ่มเป็น 100 เท่า ของอัตราค่าจ้างขั้นต่ำ
3.ฟรี! ดอกเบี้ย 0% นาน 12 เดือน สำหรับการกู้ยืมเงินจากกองทุนเพื่อผู้รับงานไปทำที่บ้าน เพื่อดูแลความเป็นอยู่ของแรงงานนอกระบบในกลุ่มผู้รับงานไปทำที่บ้านทั่วประเทศกว่า 6,000 คน โดยกรมการจัดหางานจะลดอัตราดอกเบี้ยเงินกู้หรือค่าธรรมเนียมเหลือร้อยละ 0 ต่อปี ในงวดที่ 1 - 12 โดยไม่ปลอดเงินต้น และงวดที่ 13 เป็นต้นไป จนสิ้นสุดสัญญาคิดอัตราร้อยละ 3 ต่อปี สำหรับวงเงินกู้ยืม ผู้รับงานไปทำที่บ้านรายบุคคลกู้ได้ไม่เกิน 50,000 บาท รายกลุ่มกู้ได้ไม่เกิน 300,000 บาท ผู้สนใจสามารถยื่นกู้ได้ที่สำนักงานจัดหางานกรุงเทพฯ และสำนักงานจัดหางานทุกจังหวัด ตั้งแต่วันที่ 1 ธันวาคม 2564 ถึง 31 สิงหาคม 2565 และทำสัญญากู้ยืมเงินภายใน 30 กันยายน 2565
วันศุกร์ที่ 3 กันยายน 2564
ดีอีเอส เผยพฤติกรรมปชช.สนใจข่าวปลอมที่เป็นเรื่องใกล้ตัว-ข่าวประเด็นร้อน
ดีอีเอส เผยพฤติกรรมปชช.สนใจข่าวปลอมที่เป็นเรื่องใกล้ตัว-ข่าวประเด็นร้อน
“นพวรรณ”โฆษกดีอีเอสฝ่ายการเมืองสรุปสถานการณ์ข่าวปลอมรอบสัปดาห์ส่องพฤติกรรรมผู้บริโภคสื่อผ่านการมีส่วนร่วมในหน้าเพจศูนย์ต่อต้านข่าวปลอมพบคนไทยสนใจเป็นพิเศษกับข่าวที่เป็นเรื่องใกล้ตัวเศรษฐกิจปากท้องและข่าวประเด็นร้อนในสังคม
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าสรุปผลการมอนิเตอร์และรับแจ้งข่าวปลอมระหว่างวันที่27ส.ค. – 2ก.ย. 64โดยศูนย์ต่อต้านข่าวปลอมจำนวนข้อความที่เข้ามา11,513,581ข้อความหลังจากคัดกรองพบมีข้อความที่เข้าเกณฑ์ต้องดำเนินการตรวจสอบ189ข้อความรวมจำนวนเรื่องที่ต้องตรวจสอบ110เรื่องโดยจำนวน67เรื่องเป็นประเด็นเกี่ยวกับโควิด-19
ด้านภาพรวมของจำนวนข่าว110เรื่องที่เข้าเกณฑ์ตรวจสอบของรอบสัปดาห์ที่ผ่านมาพบการเผยแพร่ข่าวปลอม/ข่าวบิดเบือนในหมวดหมู่ข่าวกลุ่มนโยบายรัฐ/ข่าวสารทางราชการเพิ่มขี้นมาอยู่ที่อันดับ1จำนวน59เรื่องขณะที่กลุ่มสุขภาพขยับลงไปอยู่อันดับ2จำนวน47เรื่องตามมาด้วยกลุ่มภัยพิบัติและกลุ่มเศรษฐกิจอย่างละ 2เรื่องอย่างไรก็ตามเมื่อดูจากการมีส่วนร่วม(Engagement)ของประชาชนผ่านเพจเฟซบุ๊กของศูนย์ต่อต้านข่าวปลอมที่เป็นหนึ่งในช่องทางเผยแพร่ข้อมูลที่ถูกต้องพบว่าประชาชนจะให้ความสนใจเป็นพิเศษกับข่าวที่เป็นเรื่องใกล้ตัวและเศรษฐกิจปากท้องรวมทั้งข่าวที่กำลังเป็นประเด็นร้อนในสังคม
โดยข่าวปลอมที่ได้รับความสนใจ3อันดับแรกในรอบสัปดาห์ล่าสุดนี้ ได้แก่ อันดับ1เรื่องเบอร์อันตรายห้ามรับสายหากรับสายเงินหายหมดทั้งบัญชีอันดับที่2เรื่องหมวดยิ้มทศพรแก้วเกิดผู้กู้ข้อมูลกล้องวงจรปิดคดีอดีตผกก.โจ้จมน้ำเสียชีวิตแล้วและอันดับ3เรื่องหากผู้อื่นรู้เบอร์มือถือที่ผูกพร้อมเพย์ทำให้รู้ยอดเงินในธนาคารได้
“อยากขอความร่วมมือจากประชาชนในการแก้ปัญหาข่าวปลอมเมื่อได้รับข่าวสารข้อมูลผ่านโซเชียลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailand
เฟซบุ๊กAnti-Fake News Center Thailandและช่องทางโทรศัพท์โทรสายด่วนGCC 1111ต่อ87”นางสาวนพวรรณกล่าว
**********
วันจันทร์ที่ 18 กรกฎาคม 2565
กรมทางหลวงชนบทพัฒนาคุณภาพชีวิตให้ประชาชนสัญจรได้อย่างปลอดภัยในทุกฤดู ส่งเสริมการท่องเที่ยวจังหวัดเชียงรายและเชียงใหม่
ยกระดับมาตรฐานทางเข้าโครงการหลวง สายบ้านทุ่งยาว จังหวัดเชียงราย คาดแล้วเสร็จในปี 2565 นี้
กรมทางหลวงชนบท (ทช.) กระทรวงคมนาคม รายงานความคืบหน้าโครงการก่อสร้างถนนสายแยกทางหลวงแผ่นดินหมายเลข 118 - บ้านทุ่งยาว (ช่วงที่ 2) อำเภอเวียงป่าเป้า จังหวัดเชียงราย ทางเข้าโครงการหลวงในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ซึ่งขณะนี้ผลการดำเนินงานมีความคืบหน้าไปแล้วกว่าร้อยละ 69 ปัจจุบันอยู่ระหว่างดำเนินงานในส่วนของระบบระบายน้ำ การติดตั้งป้ายจราจรและอุปกรณ์อำนวยความปลอดภัย ซึ่งคาดว่าจะดำเนินการแล้วเสร็จสมบูรณ์ พร้อมเปิดให้ประชาชนสัญจรได้ในช่วงปลายปี 2565
โครงการก่อสร้างดังกล่าวเป็นการก่อสร้างตามที่ได้รับอนุญาตในการขอใช้พื้นที่เพื่อทำการปรับปรุงและก่อสร้างถนนจากกรมอุทยานแห่งชาติ สัตว์ป่า และพันธุ์พืช โดยอยู่ในพื้นที่ของอุทยานแห่งชาติขุนแจ เป็นเส้นทางเชื่อมจากแยก ทล.118 (เชียงใหม่ - เชียงราย) ของกรมทางหลวง ที่ กม.76+100 ด้านซ้ายทาง เข้าไปในพื้นที่ของป่าสงวนแห่งชาติ และอุทยานแห่งชาติขุนแจ ซึ่งอยู่ในพื้นที่การพัฒนาของศูนย์พัฒนาโครงการหลวงห้วยโป่ง โดยผ่านอ่างเก็บน้ำดอยงู บ้านทุ่งยาว บ้านห้วยทราย บ้านป่าเมี่ยงม่อนวัด บ้านห้วยคุณพระ และบ้านขุนลาว แล้วจึงเข้าเชื่อมกับ ทล.118 (เชียงใหม่ - เชียงราย) อีกครั้ง ที่ กม. 54+100 โดยจะทำการก่อสร้างเป็นช่วง ๆ ในพื้นที่ของอุทยานแห่งชาติขุนแจเท่านั้น รวมเป็นระยะทาง 16.875 กิโลเมตร ซึ่งได้ก่อสร้างเป็นถนนคอนกรีตเสริมเหล็กกว้าง 4 - 5 เมตร พร้อมก่อสร้างสะพานคอนกรีตเสริมเหล็ก จำนวน 3 แห่ง และติดตั้งป้ายจราจร เครื่องหมายจราจรบนผิวทาง ระบบระบายน้ำ เครื่องหมายจราจร และอุปกรณ์อำนวยความปลอดภัย ใช้งบประมาณในการก่อสร้างรวม 108.7 ล้านบาท
นับเป็นความภาคภูมิใจของชาวทางหลวงชนบทที่ได้เป็นส่วนหนึ่งในการได้รับใช้ใต้เบื้องพระยุคลบาท ในการสร้างเส้นทางสนับสนุนพื้นที่โครงการหลวงและโครงการพระราชดำริเพื่อพัฒนาคุณภาพชีวิตของประชาชนในพื้นที่อย่างเป็นรูปธรรม ช่วยเพิ่มประสิทธิภาพการขนส่งผลิตผลทางการเกษตรให้ออกสู่ท้องตลาดได้ทันเวลา ส่งเสริมการท่องเที่ยวเชิงธรรมชาติ รวมถึงยังเป็นไปตามนโยบาย ของนายศักดิ์สยาม ชิดชอบ รัฐมนตรีว่าการกระทรวงคมนาคม ในการยกระดับมาตรฐานทางหลวงชนบทให้ประชาชนสามารถสัญจรได้อย่างสะดวกปลอดภัยในทุกฤดูอีกด้วย
วันพุธที่ 20 ตุลาคม 2564
กรมบัญชีกลางแก้ไขแบบสัญญาในส่วนการคืนหลักประกันการรับเงินค่าพัสดุล่วงหน้า เพื่อลดภาระให้ผู้ประกอบการสามารถนำหลักประกันไปบริหารเงินทุนได้คล่องตัวมากขึ้น
คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐได้แก้ไขแบบสัญญา จำนวน 5 แบบสัญญา ในส่วนของการคืนหลักประกันการรับเงินล่วงหน้าเฉพาะสัญญาที่ได้กำหนดการจ่ายเงินค่าพัสดุเป็นรายงวด ให้ผู้ประกอบการสามารถขอคืนหลักประกันสัญญา
นางสาวกุลยา ตันติเตมิท อธิบดีกรมบัญชีกลาง เปิดเผยว่า คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐได้แก้ไขแบบสัญญา จำนวน 5 แบบสัญญา ในส่วนของการคืนหลักประกันการรับเงินล่วงหน้าเฉพาะสัญญาที่ได้กำหนดการจ่ายเงินค่าพัสดุเป็นรายงวด ให้ผู้ประกอบการสามารถขอคืนหลักประกันสัญญา ในบางส่วนที่หน่วยงานได้หักเงินไว้แล้วไปบริหารสภาพคล่องในสถานการณ์ปัจจุบันได้
ตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 กำหนดให้การวางหลักการจ่ายเงินค่าพัสดุล่วงหน้าให้แก่ผู้ประกอบการที่เป็นคู่สัญญาจะกระทำมิได้ เว้นแต่หัวหน้าหน่วยงานของรัฐเห็นว่ามีความจำเป็นต้องจ่าย และให้มีการกำหนดเงื่อนไขไว้ก่อนการทำสัญญาและข้อตกลง โดยผู้ประกอบการที่เป็นคู่สัญญาจะต้องนำพันธบัตรรัฐบาลไทย หนังสือประกัน หรือหนังสือค้ำประกันอิเล็กทรอนิกส์ของธนาคารในประเทศ มาค้ำประกันเงินที่ได้รับไปล่วงหน้าซึ่งหน่วยงานของรัฐจะคืนหนังสือค้ำประกันดังกล่าวให้แก่คู่สัญญา เมื่อหน่วยงานของรัฐได้หักเงินที่จ่ายไปล่วงหน้าครบถ้วนแล้ว ทำให้ผู้ประกอบการไม่สามารถขอคืนหลักประกันดังกล่าวในส่วนที่หน่วยงานของรัฐได้หักไว้แล้วไปใช้เป็นเงินทุนในระหว่างนั้นได้ ดังนั้น เพื่อให้ผู้ประกอบการที่คู่สัญญาสามารถนำหลักประกันการรับเงินค่าพัสดุล่วงหน้าในส่วนที่หน่วยงานของรัฐได้หักไว้แล้ว ไปใช้เป็นเงินทุนในการบริหารสภาพคล่องภายใต้สภาวะเศรษฐกิจในปัจจุบันได้ คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ โดยได้รับมอบหมายจากคณะกรรมการนโยบายการจัดซื้อจัดจ้างและการบริหารพัสดุภาครัฐ จึงได้แก้ไขแบบสัญญา ในส่วนที่เกี่ยวกับการคืนหลักประกันการรับเงินค่าพัสดุล่วงหน้า จำนวน 5 แบบสัญญา ได้แก่ 1. แบบสัญญาซื้อขาย 2. แบบสัญญาซื้อขายคอมพิวเตอร์ 3. แบบสัญญาจ้างก่อสร้าง 4. แบบสัญญาจ้างผู้เชี่ยวชาญรายบุคคลหรือจ้างบริษัท ที่ปรึกษา และ 5. แบบสัญญาจ้างทำของ เพื่อให้หน่วยงานของรัฐดำเนินการได้อย่างถูกต้องและเป็นไปในแนวทางเดียวกัน ทั้งนี้ การคืนหลักประกันการรับเงินล่วงหน้าดังกล่าว ให้ใช้เฉพาะกรณีที่สัญญาได้กำหนดการจ่ายเงินค่าพัสดุเป็นรายงวดเท่านั้น โดยสามารถศึกษารายละเอียดเพิ่มเติมได้ที่หนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ ด่วนที่สุด ที่ กค (กวจ) 0405.2/ว 1052 ลงวันที่ 19 ตุลาคม 2564 หรือสอบถามเพิ่มเติมที่ Call center กรมบัญชีกลาง 02 270 6400 ในวัน เวลาราชการ
วันพุธที่ 24 พฤศจิกายน 2564
คณะผู้บริหารกระทรวงอุตสาหกรรมเยี่ยมชมและให้คำปรึกษาแนะนำในการปลูกพืชกระท่อมในจังหวัดปทุมธานี
นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วย นายจุลพงษ์ ทวีศรี รองปลัดกระทรวงอุตสาหกรรม ลงพื้นที่เพื่อเยี่ยมชมและให้คำปรึกษาแนะนำในการปลูกพืชกระท่อมในจังหวัดปทุมธานี
คณะผู้บริหารกระทรวงอุตสาหกรรมเยี่ยมชมและให้คำปรึกษาแนะนำในการปลูกพืชกระท่อมในจังหวัดปทุมธานี
วันนี้ (24 พฤศจิกายน 2564) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วย นายจุลพงษ์ ทวีศรี รองปลัดกระทรวงอุตสาหกรรม ลงพื้นที่เพื่อเยี่ยมชมและให้คำปรึกษาแนะนำในการปลูกพืชกระท่อมในจังหวัดปทุมธานี โดยผู้บริหารกระทรวงอุตสาหกรรมได้ให้คำแนะนำแก่เกษตรกรในด้านการควบคุมพื้นที่ปลูกพืชกระท่อม การใช้สารเคมีและสารปนเปื้อนในดิน การควบคุมคุณภาพขั้นตอนการแปรรูปพืชกระท่อมให้มีปลอดภัยต่อผู้บริโภค รวมถึงแนวทางในการสร้างมูลค่าเพิ่มให้แก่พืชกระท่อม ที่จะสามารถสร้างรายได้ให้แก่เกษตรกรผู้ปลูก และการพัฒนากระบวนการผลิตไปสู่การค้าในเชิงอุตสาหกรรม ซึ่งพืชกระท่อมมีสารสำคัญที่สามารถสร้างมูลค่าในเชิงพาณิชย์ได้ คือ สารไมทราไจนีน (Mitragynine) และ 7-ไฮดรอกซีไมทราไจนีน (7-Hydroxymitragynine) ซึ่งมีฤทธิ์ระงับปวด รักษาอาการท้องเสีย ลดน้ำหนัก ต้านการอักเสบได้ โดยมี นายเศรษฐรัชต์ เลือดสกุล อุตสาหกรรมจังหวัดปทุมธานี ให้การต้อนรับ
ทั้งนี้ สำนักงานอุตสาหกรรมจังหวัดปทุมธานีได้ให้การส่งเสริมและสนับสนุนการสร้างเครือข่ายผู้เพาะปลูกและแปรรูปกระท่อมเป็นสินค้าอุตสาหกรรม เช่น ส่วนผสมของยารักษาโรค อาหารและเครื่องดื่ม เพื่อสร้างมูลค่าเพิ่มต่อระบบเศรษฐกิจตลอดจนเพิ่มช่องทางการตลาดให้กับเกษตรกร
#กระทรวงอุตสาหกรรม #กระท่อม #ใบกระท่อม #อุตสาหกรรมจังหวัดปทุมธานี
วันพฤหัสบดีที่ 24 มีนาคม 2565
พม. ร่วมลงนามในบันทึกข้อตกลงการบูรณาการความร่วมมือ 7 กระทรวง : การพัฒนาคนตลอดช่วงชีวิต
พม. ร่วมลงนามในบันทึกข้อตกลงการบูรณาการความร่วมมือ 7 กระทรวง : การพัฒนาคนตลอดช่วงชีวิต
วันนี้ (24 มี.ค. 65) เวลา 09.00 น. ที่ตึกสันติไมตรี (หลังใน) ทำเนียบรัฐบาลนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ร่วมลงนามในบันทึกข้อตกลงการบูรณาการความร่วมมือ 7 กระทรวง : การพัฒนาคนตลอดช่วงชีวิต (กลุ่มเด็กปฐมวัยและผู้สูงอายุ) พ.ศ. 2565 - 2569 โดยมีพลเอก ประยุทธ์ จันทร์โอชา นายกรัฐมนตรีเป็นประธาน ซึ่งเป็นความร่วมมือระหว่างกระทรวงการพัฒนาสังคมและความมั่นคงของมนุษย์ กระทรวงการอุดมศึกษา วิทยาศาสตร์ วิจัยและนวัตกรรม กระทรวงดิจิทัลเพื่อเศรษฐกิจและสังคม กระทรวงมหาดไทย กระทรวงแรงงาน กระทรวงศึกษาธิการ และกระทรวงสาธารณสุข
นายจุติกล่าวว่า บันทึกข้อตกลงความร่วมมือครั้งนี้ มีเจตจำนงที่จะส่งเสริมความร่วมมือระหว่าง 7 กระทรวงเพื่อร่วมกันขับเคลื่อนการพัฒนาคนตลอดช่วงชีวิต (กลุ่มเด็กปฐมวัยและผู้สูงอายุ) ทั้งในระดับนโยบายจนถึงระดับปฏิบัติอย่างเป็นรูปธรรม ตลอดจนสร้างกลไกการดำเนินงานให้เอื้อต่อการดูแลกลุ่มเป้าหมายในระดับพื้นที่ ก่อให้เกิดการดำเนินงานแบบบูรณาการอย่างมีประสิทธิภาพและบรรลุผลตามเป้าหมายที่กำหนดไว้อย่างยั่งยืนของทุกหน่วยงาน สำหรับการพัฒนาคนตลอดช่วงชีวิต ในกลุ่มเด็กปฐมวัย กระทรวง พม. ได้ร่วมดำเนินการที่สำคัญ ได้แก่ 1) ส่งเสริม พัฒนา และติดตามการพัฒนาเด็กปฐมวัยของคณะอนุกรรมการส่งเสริมการพัฒนาเด็กปฐมวัยระดับจังหวัดและกรุงเทพมหานคร 2) ส่งเสริมและสนับสนุนกลไกการพัฒนา คุ้มครอง และจัดสวัสดิการสำหรับเด็กปฐมวัยและครอบครัว รวมถึงเด็กปฐมวัยที่ประสบปัญหาทางสังคม อาทิ เด็กปฐมวัยที่อยู่ในครอบครัวยากจนหรือที่มีรายได้น้อย อยู่ในภาวะเสี่ยง รวมทั้งเด็กที่มีความต้องการพิเศษ 3) ส่งเสริมและพัฒนาการดำเนินงานของสถานรองรับเด็กทั้งภาครัฐและเอกชนให้เป็นไปตามมาตรฐาน และ 4) ส่งเสริมการจัดสวัสดิการสังคมสำหรับเด็กในสถานรองรับเด็ก เป็นต้น
นายจุติกล่าวเพิ่มเติมว่า ส่วนการพัฒนาคนตลอดช่วงชีวิต ในกลุ่มผู้สูงอายุ กระทรวง พม. ได้ร่วมดำเนินการที่สำคัญ ได้แก่ 1) ส่งเสริมศูนย์พัฒนาคุณภาพชีวิตและส่งเสริมอาชีพผู้สูงอายุคุณภาพ เป็นพื้นที่ต้นแบบการบูรณาการพัฒนาคุณภาพชีวิตผู้สูงอายุในทุกมิติ2) ส่งเสริมการขยายโรงเรียนผู้สูงอายุให้ครอบคลุมทุกพื้นที่ ในศูนย์พัฒนาคุณภาพชีวิตและส่งเสริมอาชีพผู้สูงอายุ และ 3) ส่งเสริมความร่วมมือและพัฒนาระบบการดูแลผู้สูงอายุในชุมชน โดยเน้นการมีส่วนร่วมของท้องถิ่นและภาคส่วนต่างๆ เพื่อรองรับสังคมสูงอายุในชุมชน เป็นต้น